Coetzee, Van Zyl is SA se pasaangeërs by Nedbank-gholf | Maroela Media
Jaco van Zyl. Argieffoto: Michael Denker/ANA
Coetzee was ná afloop van die eerste ronde Donderdag met sy telling van 69, 3-onder, 'n enkele hou agter die gesamentlike voorlopers Felipe Aguilar, Ross Fisher en Jeunghun Wang – en sy landgenoot Jaco van Zyl was ná 'n bestendige ronde ook net een hou agter.
Die 30-jarige Pretorianer, wat verlede week in die Turkse Ope vyfde geëindig het, was ná sewe putjies reeds vier onder toe hy op die 450 meter agtste putjie twee houe laat val het.
Dit is die tweede langste syfer-4 op die baan, en hy het op die 18de wéér 'n hou, dié keer op die langste gat (459 m), prysgegee.
Tussenin was daar egter net een glips toe hy by die13de 'n hou aan syfer afgestaan het.
Aan die pluskant was daar sy twee arende op die tweede en die 14de, en voëltjies op die vierde, vyfde en 10de.
♦ Van Zyl, wat verlede jaar tot ná die derde ronde in die wedloop vir die Nedbank-titel was, het Donderdag ook 'n minus-3 op sy telkaart ingevul.
Hy het op die derde 'n hou laat val, maar oor die hele ronde bestendiger as Coetzee gespeel. Hy het ook 'n 34 oor die eerste nege aangeteken wat drie voëltjies ingesluit het. Ook oor die laaste nege het hy net een keer, by die vyfde, oor syfer gespeel en twee voëltjies het dit 35 houe en 'n telling van 69 help maak.
Thomas Aiken (2-onder), Branden Grace (1-onder) en Louis Oosthuizen (gelyk aan baansyfer) is nog sterk in die prentjie. Só ook Retief Goosen (1-oor). Charl Schwartzel en Richard Sterne sal egter Vrydag moet sokkies optrek en begin inhaal terwyl Brandon Stone se twee neges van 38 houe elk hom nou agt houe agter die voorlopers plaas.
Henrik Stenson, 3-onder, is ses houe voor Danny Willet wat hom jaag om die voorste geldwenner op die 2016-toer te word. Dit gaan baie moeilik wees as Willet nie hier wen of ten minste naby kom nie. Hy kan nie alles vir Dubai se toernooi laat nie.